ఆ బిల్ల్లుల్లోనే మార్కెట్ల భవిత
నవతెలంగాణ, వాణిజ్య విభాగం
                 ఈ నెల 4తో ప్రారంభమయ్యే వారంలో దేశీయ స్టాక్‌ మార్కెట్లను ప్రధానంగా భూసమీకరణ, వస్తు సేవల పన్ను (జిఎస్‌టి) బిల్లులు ప్రభావితం చేయనున్నాయి. ఈ వారంలో పార్లమెంట్‌లో ఈ బిల్లుపై చర్చలు జరగడంతో పాటు ఆమోదానికి రానున్నాయి. దీంతో మదుపర్ల మొత్తం దృష్టి ఈ బిల్లులపైనే ఉంది. గత మాసం తయారీ రంగ ప్రగతిపై వివిధ ప్రయివేటు ఎజెన్సీలు వెల్లడించే అంచనాలు మార్కెట్లకు కీలకం కానున్నాయి. అదే విధంగా గత జనవరి నుంచి మార్చితో ముగిసిన నాలుగో త్రైమాసికంలో పలు కార్పొరేట్‌ కంపెనీలు ఆర్ధిక ఫలితాలు ప్రభావితం చేయనున్నాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, ఇతర ప్రపంచ దేశాల పరిణామాలు మార్కెట్ల కదలికలను మార్చనున్నాయి.
సెన్సెక్స్‌ 426 పాయింట్లు నష్టం
ఏప్రిల్‌ 30తో ముగిసిన గత వారంలో బిఎస్‌ఇ సెన్సెక్స్‌ ఏకంగా 426.63 పాయింట్లు లేదా 1.55 శాతం దిగజారి 27,011 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 124 పాయింట్లు లేదా 1.49 శాతం పతనమై 8,181.50 వద్ద స్థిరపడింది. ప్రధానంగా విదేశీ మదుపర్ల లాభాలపై పన్నులు చెల్లించాలన్న కేంద్ర ప్రభుత్వ ప్రతిపాదనకు తోడు పలు కార్పొరేట్‌ కంపెనీల గత క్యూ4 ఫలితాలు మార్కెట్లను నిరాశకు గురి చేశాయి. ఈ నేపథ్యంలోనే నష్టాలు చవి చూశాయి. బిఎస్‌ఇ మిడ్‌క్యాప్‌ సూచీ 0.18 శాతం, స్మాల్‌క్యాప్‌ సూచీ 0.58 శాతం చొప్పున తగ్గాయి.
మీ స్నేహితులకు రికమెండ్ చెయ్యండి